b'\n_START_ARTICLE_\nSkibbykr\xc3\xb8niken\n_START_PARAGRAPH_\nSkibbykr\xc3\xb8niken er et latinsk h\xc3\xa5ndskrift, som i 1650 blev fundet indmuret i apsis i Skibby Kirke i Hornsherred._NEWLINE_Forfatteren er den reformkatolske teolog og humanist Poul Helgesen, som egenh\xc3\xa6ndigt har skrevet kr\xc3\xb8niken. V\xc3\xa6rket behandler is\xc3\xa6r forfatterens samtid fra omkring \xc3\xa5r 1500 til 1534, dvs. reformationens omtumlede periode, hvor striden rasede mellem kongemagt, adel, den katolske kirke og den fremstormende lutherdom. Skriftet regnes derfor blandt de mest v\xc3\xa6rdifulde kilder til reformationstidens Danmark. Det er en levende og personlig beskrivelse af Det Stockholmske Blodbad (1520); Christian 2.s flugt (1523); Frederik 1.s inds\xc3\xa6ttelse og forhold til Hans Tausen (fra 1526); lutheranernes storm p\xc3\xa5 Vor Frue Kirke (3. juledag 1530) samt f\xc3\xa6ngslingen af Christian 2. p\xc3\xa5 S\xc3\xb8nderborg Slot (1532). Poul Helgesen var en ind\xc3\xa6dt modstander af "Christian Tyran", og spillede en vis rolle i Christian 2.s flugt fra Danmark. Som stejl modstander af lutheranismen var Helgesen ogs\xc3\xa5 modstander af Frederik 1. og Hans Tausen. Kr\xc3\xb8niken stopper midt i en s\xc3\xa6tning i 1534, mens Poul Helgesen var lektor ved Roskilde Domkapital. Hans lektorat medf\xc3\xb8rte, at han ogs\xc3\xa5 var kirkev\xc3\xa6rge for Skibby. Man ved ikke, hvem der har skjult h\xc3\xa5ndskriftet, eller hvorfor det er sket, men efter reformationen i 1536 har det ikke v\xc3\xa6ret trygt at v\xc3\xa6re i besiddelse af et skrift, hvor Frederik 1. omtales som "den kirker\xc3\xb8verske konge", og Hans Tausen som "dette utyske blandt alle udyr".  Kr\xc3\xb8niken m\xc3\xa5tte skaffes af veje, og er s\xc3\xa5 blevet skjult i kirkens v\xc3\xa6g. I dag er det p\xc3\xa5 Den Arnamagn\xc3\xa6anske Samling i K\xc3\xb8benhavn.'